Publication: Magyar Közlöny
Issue: MK-2001-145 (Year: 2001, Number: 145)
Era: 1990-2004
Section: Az állattenyésztésről szóló 1993. évi CXIV. törvény
Paragraph Index: 1920

2. Teljesítményvizsgálat végzése 2.1. Tejtermelés-ellenőrzés — támogatást igényelhet az adott tej- és kettőshasznú fajta elismert tenyésztő szervezetének tagja — az adott tenyésztő szervezet útján —, ha tehénállományát tárgyév január 1-jétől folyamatosan, tejtermelés-ellenőrző szervezet által végzett ellenőrzésben tartja. A támogatás a laktációt zárt tehenek után igényelhető. Az igényjogosultságot a tejtermelés-ellenőrző szervezet által kiállított és az OMMI által hitelesített, iktatott és 60 napnál nem régebbi igazolással kell igazolni, melyet az igénylőlaphoz mellékelni kell. Az igazolásnak tartalmaznia kell az adott fajta tenyésztő szervezetéhez tartozó tenyészetek tenyészetszámát. Támogatást igényelhet továbbá az az állattartó, aki — a minisztérium előzetes engedélye alapján — a tejtermelést ellenőrző szervezet (ÁTK Kft.) településenként szervezett egyszerűsített tejtermelés-ellenőrzési programjában vesz részt. Az igényjogosultságot a tejtermelést ellenőrző szervezet által kiadott, 60 napnál nem régebbi iktatott igazolással kell tanúsítani, amelyet a támogatási kérelemhez csatolni kell. A támogatási kérelmeket az ÁTK Kft.-hez kell benyújtani, amely havonta összesítő ívvel továbbítja. 2.2. Hústermelés-ellenőrzés — támogatást igényelhet az adott húshasznú fajta elismert tenyésztő szervezetének tagja — az adott tenyésztő szervezet útján —, ha tehénállományát hústermelés-ellenőrzésben tartja. A támogatás a Termékenyítési Ellenőrzési Rendszerben (TER) regisztrált, húshasznú, illetve magyartarka fajta esetében húshasznú apaságú és ENAR-ban regisztrált borjú után igényelhető, ha a tenyészet hústermelés-ellenőrzésének ténye a Tenyészet Információs Rendszerben (TIR) regisztrált. Az igényjogosultságot a hústermelés-ellenőrzést végző szervezet által kiállított és az OMMI által hitelesített, iktatott és 60 napnál nem régebbi igazolással kell igazolni, melyet az igénylőlaphoz mellékelni kell. Az igazolásnak tartalmaznia kell az adott fajta tenyésztő szervezetéhez tartozó tenyészetek tenyészetszámát. 2.3. Ivadékteljesítmény-vizsgálat szervezése — támogatást igényelhet az elismert tenyésztő szervezet az általa szervezett és a Teljesítményvizsgálati Kódex szerint végrehajtott ivadékteljesítmény vizsgálatban indított apaállatok ivadékvizsgálati célú szaporítóanyag felhasználása után apaállatonként maximum 1000 párosított spermaadagig. Az igényjogosultságot az adott fajta tenyésztő szervezete által elkészített, az OMMI által engedélyezett és nyilvántartásba vett, 60 napnál nem régebbi ivadékvizsgálati indítási terv nyilvántartási számával kell igazolni, melyet az igénylőlaphoz mellékelni kell. 2.4. Húsvágási teszt szervezése — támogatást igényelhet a tenyésztő szervezet, amely az OMMI fajtaelismerési szabályzatában leírtaknak megfelelően vágóhídi tesztre szállítja be a fajtához tartozó legfeljebb hat „A” törzskönyves tenyészbika 2-2 ismert származású és azonos génarányú egykorú ivadékát (2 bika + 2 üsző). Az utódok az országos adatbázisban regisztrált születési idő szerint minimum 420, maximum 480 naposak lehetnek. A támogatás mértéke vágóhídra szállított ivadékonként értendő, ha a vágási adatokat az országos adatbázis részére átadták. Az igényjogosultságot a húsvágási teszt szervezését végző szervezet által kiállított és az OMMI által hitelesített és iktatott, 60 napnál nem régebbi igazolással kell igazolni, melyet az igénylőlaphoz mellékelni kell.

Source: https://magyarkozlony.hu/hivatalos-lapok/494e01ad39cb293e36a6ee642dbef8ebf158005e/dokumentumok/9a2e5fb17d21215a4b538b9ef5fa9f0dd7d6508c/letoltes